BG
C 20/24
Официален вестник на Европейския съюз
20.1.2023 г.
Тази граница бе поставена в съответствие с критериите по отношение на почвата, климата и районите, към които са по-добре приспособени сортовете, обхванати от това ЗГУ.
Добавената стойност на „Melocotón de Cieza“ е въз основа на специфичните му характеристики, които до голяма степен се дължат на климатичните, почвените и човешките фактори, характерни за района, обхванат от ЗГУ.
Природни фактори Климатът в определения географски район на производство е фактор, който прави сортовете Baby Gold 6 и Romea на „Melocotón de Cieza“ отличителен продукт.
През зимата нощните температури са ниски и варират между -2oС и 5oС, като най-високите температури са през май (33oС), юни (37oС) и юли (41oС).
Контрастиращите температури придават на тези сортове праскови отличителен и характерен размер и цвят.
Специфичните качества на „Melocotón de Cieza“ от сортовете Romea и Baby Gold 6 са повлияни от екстремния средиземноморски климат на района, характеризиращ се с тежки летни засушавания, при които средните годишни валежи достигат едва 300 mm.
Валежите са равномерни, като октомври е месецът с най-много дъждове.
Освен това в резултат на относителната близост до Средиземно море и ниското разположение на земите средната годишна температура е най-висока в област Мурсия.
Земите в басейна на река Сегура са с най-сухия климат.
Всички тези фактори взети заедно обуславят специфичните характеристики на тези сортове, отличаващи ги от останалите праскови от същите сортове, произвеждани в други райони.
Освен това специалните характеристики на река Сегура, която напоява полетата на Сиеза, са от ключово значение за възникването на отличителните свойства.
По отношение на органолептичните характеристики на двата сорта концентрацията на разтворими твърди вещества в тях ги прави по-сладки и по-твърди.
Според доклада, издаден от Конфедерацията за басейна на река Сегура (Confederación Hidrográfica del Segura) (N/REF: IAMB-0015/2021) относно качеството на водите в участъка на река Сегура, който преминава през община Сиеза: „Тъй като преминава през територията на община Сиеза, река Сегура е класифицирана като воден обект „ESES0701010111 Río Segura“ от мястото на вливане в река Кипар до язовир Азуд де Охос.
В окончателната оценка и плана за управление на водите на река Сегура (Plan Hidrológico del Segura, PHDS) общото състояние на този воден обект е оценено като „добро“.
Екологичното състояние се класифицира в пет категории – от най-добро до най-лошо: много добро, добро, средно, лошо и много лошо.
В този случай състоянието е „добро“.
Категориите на химичното състояние са две: „добро“ и „непостигнато добро“.
В този случай състоянието е „добро“.
Почва Съвкупността от общи фактори в почвата в този район на производство я прави идеална за отглеждане на костилковия плод.
Основните характеристики, които правят почвата уникална в съчетание с климата, са: глинесто-песъклива и глинеста текстура, съдържание на глина над 30 %, рН > 8,3, активен варовик > 20 % и съдържание на органичен материал между 1 % и 2 %.
Физичните и химични свойства, заедно с много други свойства, определят качеството, твърдостта, трайността и вкуса, накратко, неповторимите характеристики на прасковата с географска ДНК.
Не съществува нито едно-единствено физическо, химическо или почвено качество, което да определя присъщите характеристики на „Melocotón de Cieza“.
Плодът е резултат от хармоничното съчетание на множество фактори.
Тези, които са свързани с почвата, имат особено специфично значение.
Производствен фактор Характерна черта на район Сиеза, която го отличава от други райони, е, че методът на прореждане на цветовете и плодовете е изцяло занаятчийски – цвят по цвят.
В други райони на Испания селскостопанските работници използват машини за прореждане, за да отстранят излишните цветове от всеки клон.
Резултат от използването на традиционния метод е по-добрата селекция на цветовете, което означава по-добро качество на плода.
Исторически фактори и социална репутация Що се отнася до историческите аспекти, съществуват доказателства от III в. от н.е. за наличието на праскови в Сиеза в скалните убежища в Ла Серета, а на по-късен етап – в някои от сухите кладенци на къщите в Siyâsa – укрепено андалуско селище, разположено по склоновете на Монте дел Кастильо, изоставено през XIII в. Открити са и останки от семена на праскови, които ни дават доказателства за селскостопанските практики в овощните градини на Сиеза по това време.